Етхуанэ къыдэкIыгъуэр
«Iуащхьэмахуэ» журналым и етхуанэ къыдэкIыгъуэр иджыблагъэ къытIэрыхьащ.
Журналым и «ЖьантIэ» Iыхьэр къызэIуех усакIуэ ЩоджэнцIыкIу Iэдэм къызэралъхурэ илъэси 100 щрикъум ирихьэлIэу ягъэхьэзыра тхыгъэхэмкIэ. Апхуэдэхэщ КхъуэIуфэ Хьэчим и «И тхыгъэхэм дыгъэ нэбзийр хэухуэнат», Елгъэр Кашиф и «Iэдэм теухуа си гукъэкIыжхэр». А Iыхьэм хагъэхьащ усакIуэм хужаIахэм щыщ пычыгъуэхэр, и усэхэр, и Iэдакъэ къыщIэкIа «Щхьэгъубжэ нэху» повестым щыщ пычыгъуэхэр.
«Прозэ» Iыхьэм ихуащ Толстой Лев и «Хьэжмурат» повестым, Елгъэр Кашиф адыгэбзэкIэ зэридзэкIам, щыщ пычыгъуэхэмрэ абы триухуа «Лъэхъэнэхэр къуэпскIэ зэрызэпыщIар» и тхыгъэмрэ.
«Публицистикэ» Iыхьэм фыкъыщеджэну Iэмал фиIэщ НэщIэпыджэ Замирэ Адыгэхэм (шэрджэсхэм) я махуэр зэрагъэлъапIэм теухуауэ Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ, жылагъуэ лэжьакIуэ цIэрыIуэ ХьэфIыцIэ Мухьэмэд къыIиха «Лъэпкъ махуэшхуэ» интервьюм. Тхыгъэм зыщыхэвгъэгъуэзэфынущ Адыгэхэм я махуэр къызэрежьам, ар лъэпкъым къызэдищтауэ зэригъэлъапIэм, абы ехьэлIауэ къызэрагъэпэщ Iуэхугъуэ дахэхэм. Жыласэ Заурбэч и Iэдакъэ къыщIэкIа «Олимп лъагапIэм дэкIа адыгэлIхэр», «Рио-де-Жанейрэ хуэзыша гъуэгур», «Бразилием и бэнапIэ утыкухэм», «Хэкум щагъуэта пщIэр» тхыгъэхэр теухуащ ди адыгэ щIалэхэм спортым щызыIэрагъэхьа ехъулIэныгъэхэм. Жыласэм и тхыгъэхэм зыубгъуауэ къыщигъэлъэгъуэжащ Рио-де-Жанейрэ щекIуэкIа XXXI гъэмахуэ Олимп джэгухэм дыщэ, дыжьын медалхэр къыщызыхьа Мудрэн Беслъэнрэ Джэду Iэниуаррэ текIуэныгъэм зэрыхуэкIуамрэ ахэр Хэкум зэрыщагъэлъэпIамрэ. КъыжыIапхъэщ, а ди спортсмен пажэхэм я сурэтхэр журналым и жинтым къызэрытехуар.
«Щэнхабзэ» Iыхьэр къызэIуех Яхэгуауэ Берд и «Си къуажэгъу щэджащэхэр» тхыгъэмкIэ. Ар теухуащ Псыгуэнсу (Жанхъуэтхьэблэ) къуажэм къыдэкIахэу Сонэ Мухьэрбий, Къардэн ХьэкIуцэ, Сонэ Башир, Болэ Мурат, Мысостышхуэ Пщызэбий, ШэрыIужь Анатолэ сымэ лъэпкъ щэнхабзэм, театр гъуазджэм хуащIа хэлъхьэныгъэфIхэм. Къэбэрдей-Балъкъэрымрэ Адыгэ Республикэмрэ щIыхь зиIэ я артист Гуазэ Тимур и творчествэм дихьэххэм Iэмал фиIэщ Хьэвжокъуэ Людмилэ и «Макъ телъыджэ зиIэ» интервьюм уэрэджыIакIуэр нэхъ гъунэгъуу щызэвгъэцIыхуну.
«Сабийхэм папщIэ» Iыхьэм ихуащ Даур Зое и Iэдакъэ къыщIэкIа «ЛатIиф и пхъуищыр» таурыхъыр.
Журналым и зи чэзу къыдэкIыгъуэр зэхуащIыж Хьэкъун Барэсбий и «Адыгэ къэкIыгъэцIэхэр» псалъалъэм къыхаха IыхьэмкIэ.
ТЕКIУЖЬ Заретэ.
